钦定古今图书集成/明伦汇编/氏族典/第264卷 > 王彦章
## 钦定古今图书集成/明伦汇编/氏族典/第264卷 > 王彦章

按《五代史王彦章传》：彦章字子明，郓州寿昌人也。少
为军卒，事梁太祖，为开封府押衙、左亲从指挥使、行
营先锋马军使。末帝即位，迁濮州刺史，又徙澶州刺
史。彦章为人骁勇有力，能跣足履棘，行百步，持一铁
枪，骑而驰突，奋疾如飞，而他人莫能举也，军中号“王
铁枪。”梁晋争天下为劲敌，晋破澶州，掳彦章妻子，归
之太原，赐以第宅，供给甚备。间遣使者招彦章，彦章
斩其使者以自绝。梁与晋夹河而军，彦章常为先锋。
迁汝、郑二州防御使、匡国军节度使，北面行营副招
讨使，又徙宣义军节度使。被谗间谋，不见用。龙德三
年，晋取郓州，梁人大恐，末帝乃召彦章为招讨使，以
段凝为副，问破敌之期，彦章对曰：“三日。”左右皆失笑。
彦章驰两日至滑州，置酒大会，酒半，佯起更衣，引精
兵数千击南城，南城遂破，盖三日矣。庄宗彻北城为
筏，下杨、刘，彦章攻之，战败。凝上书言彦章轻敌而败，
赵岩等从中日夜毁之。乃罢彦章，勒还第。唐兵攻兖
州，末帝召彦章使守捉东路。是时梁之胜兵皆属段
凝，京师只有保銮五百骑以属彦章。至逓坊，战败，退
保中都；又败，与其牙兵百馀骑死战。唐将夏鲁奇举
槊刺之，彦章伤重，马踣被擒。庄宗爱其骁勇，欲全活
之，遣明宗往谕。彦章病创，卧不能起，仰顾明宗，呼其
小字曰：“汝非邈佶烈乎？我岂苟活者！”遂见杀，年六十
一。晋高祖时，追赠太师。